**Lily Gladstone** (s. 2. elokuuta 1986 Kalispell, Montana, Yhdysvallat) on yhdysvaltalainen näyttelijä. Hänellä on rooli Martin Scorsesen ohjaamassa elokuvassa *Killers of the Flower Moon* (2023), josta hänet palkittiin parhaan naispääosan Golden Globella. Hän sai samasta roolista myös parhaan naispääosan Oscar-ehdokkuuden, jolloin hänestä tuli ensimmäinen kyseisen Oscar-ehdokkuuden saanut Yhdysvaltain alkuperäisasukas. Gladstone aloitti uransa teatterissa, mutta on tehnyt sittemmin myös elokuvia ja televisiota. Hänen läpimurtonsa oli Kelly Reichardtin elokuva *Certain Women* (2016).

Elämä
-----

### Nuoruus ja opiskelu

Lily Gladstone syntyi 1986 Montanan Kalispellissä ja asui ensimmäiset vuotensa mustajalkojen reservaatissa Browningissa. Hänen vanhempansa olivat Howard ja betty Gladstone. Gladstonen isä on intiaani, jonka sukujuuret ovat nez percéjen ja mustajalkojen kansoissa. Hänen äitinsä puolestaan on perhetaustaltaan hollantilainen ja cajun.

Gladstonea kiusattiin lapsena, ja hän löysi lohdutusta esiintymisestä ja tanssimisesta, ja hänen ensimmäinen teatterituotantonsa oli Missoulan lastenteatterin *Tuhkimo*. Gladstone muutti perheineen 11-vuotiaana Montanasta Seattleen, koska Browningissa ei juurikaan ollut työmahdollisuuksia.

Seattlessa Gladstonella oli myös paremmat mahdollisuudet esiintyä, ja high schoolissa hänet äänestettiin todennäköisimmäksi Oscar-voittajaksi. Gladstone suoritti kandidaatintutkinnon (*Bachelor of Fine Arts*) näyttelemisen oppiaineessa Montanan yliopistossa vuonna 2008. Hänen sivuaineenaan oli Amerikan alkuperäiskansojen tutkimus.

### Ura

Gladstone kiersi valmistumisensa jälkeen Montanan repertuaariteatterin mukana *Kuin surmaisi satakielen* -tuotannossa. Hän esiintyi vuosina 2009–2013 Living Voices -teatterissa, jonka ohjelmistossa on näytelmiä marginalisoitujen historiasta. Gladstonen ensimmäiset elokuvat olivat vuonna 2013 ilmestyneet *Jimmy P: Psychotherapy of a Plains Indian* ja *Winter in the Blood*, joka perustuu mustajalkakirjailija James Welchin romaaniin. Gladstone esiintyi vuonna 2014 uudelleen Montanan repertuaariteatterissa. Tällä kertaa hän oli näytelmässä *The Miracle Worker* Helen Kellerin äiti.

Gladstonen läpimurtorooli oli Kelly Reichardtin elokuvassa *Certain Women* (2016), joka perustuu Maile Meloyn novelleihin. Siinä hän esittää karjatilallista, joka ihastuu Kristen Stewartin näyttelemään nuoreen asianajajaan, joka opettaa aikuiskoulutuksessa. Gladstone palkittiin roolista useilla kriitikoiden palkinnoilla, ja hän oli ehdolla Independent Spirit -palkintoon.

Gladstone oli vuonna 2017 Oregon Shakespeare Festival -teatteriseurueen mukana. Hänellä oli vuonna 2019 pieni rooli Reichardtin elokuvassa *First Cow*, ja vuonna 2022 hän näytteli seikkailudraamassa *The Unknown Country*. Kehutussa talousmaailmaan sijoittuvassa draamasarjassa *Billions* Gladstone näytteli kuduessa jaksossa vuosina 2019–2023. Hän oli mukana myös Taika Waititin komediasarjassa *Reservation Dogs* (2021–2023), jonka tekijöistä suurin osa kuului alkuperäiskansoihin.

Gladstone oli elokuussa 2020 jo lopettamassa elokuvauraansa, sillä koronapandemia sai hänet kyseenalaistamaan mahdollisuuksiaan tulla toimeen näyttelijänä. Hän oli jo hakemassa kausityöntekijän paikkaa Yhdysvaltain maatalousministeriöstä, kun hän sai Zoom-puhelun Martin Scorseselta, joka oli ihastunut Gladstonen suoritukseen elokuvassa *Certain Women*. Gladstone valittiin Scorsesen elokuvaan *Killers of the Flower Moon* (2023). Hän näyttelee siinä Mollie Burkhartia, joka oli yksi niin sanottujen osage-murhien selviytyjä. Gladstone sai elokuvasta valtavasti tunnustusta, ja hän oli ensimmäisen alkuperäiskansojen näyttelijänä ehdolla parhaan naispääosan Oscariin. Hän voitti ensimmäisenä alkuperäisasukkaana parhaan naispääosan SAG-palkinnon ja Golden Globen parhaasta naispääosasta draamaelokuvassa.

Filmografia
-----------

### Elokuvat

| Vuosi | Suomenkielinen nimi | Alkuperäinen nimi | Roolihahmo |
| --- | --- | --- | --- |
| 2013 | *Jimmy P: Psychotherapy of a Plains Indian* | *Jimmy P: Psychotherapy of a Plains Indian* | Sunshine First Raise |
| 2016 | *Certain Women* | *Certain Women* | Jamie |
| 2017 | *Walking Out* | *Walking Out* | Lila |
| 2019 | *First Cow* | *First Cow* | Kauppiaan vaimo |
| 2023 | *Killers of the Flower Moon* | *Killers of the Flower Moon* | Mollie Burkhart |

### Televisiosarjat

| Vuosi | Suomenkielinen nimi | Alkuperäinen nimi | Roolihahmo |
| --- | --- | --- | --- |
| 2019–2020 | *Billions* | *Billions* | Roxanne |
| 2022 | *Reservation Dogs* | *Reservation Dogs* | Hokti |

Lähteet
-------

1. ↑  Rebecca Sun: Oscars: Lily Gladstone Is First Native American Acting Nominee, *The Hollywood Reporter*, 23.1.2024, viitattu 24.1.2024.
2. 1 2 3 4 5 6 7 8  Thad King & Bill Guerriero: Lily Gladstone *Encyclopedia Britannica*.  6.3.2024. Viitattu 6.3.2024. (englanniksi)
3. ↑  Jacob Baynham: Center Stage: Lily Gladstone, *Montanan Magazine*, Montanan yliopisto, 2016, viitattu 20.4.2023.
4. ↑  Kate Kellaway: Lily Gladstone: ‘I lived in the reservations until I was 11’, *The Guardian*, 12.2.2017, viitattu 20.4.2023.
5. 1 2 3 4 5  Colin McEvoy: Lily Gladstone *Biography.com*.  28.2.2024. Hearst Magazine Media, Inc. Viitattu 6.3.2024. (englanniksi)

Aiheesta muualla
----------------

* Kuvia tai muita tiedostoja aiheesta **Lily Gladstone** Wikimedia Commonsissa

* Lily Gladstone Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Saksa
* Yhdysvallat

 |
|  |
| Henkilöt | 
* Deutsche Synchronkartei

 |

 |